text: РЕГЛАМЕНТ ЗА ИЗПЪЛНЕНИЕ (ЕС) № 234/2013 НА КОМИСИЯТА
  от 15 март 2013 година
  за определяне на продажните цени на Съюза на рибните продукти, изброени в приложение II към Регламент (ЕО) № 104/2000 на Съвета за риболовната 2013 година
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕО) № 104/2000 на Съвета от 17 декември 1999 г. относно общата организация на пазарите на рибни продукти и продукти от аквакултури (1), и по-специално член 25, параграфи 1 и 6 от него,
  като има предвид, че:
  (1)
  За всеки от продуктите, изброени в приложение II към Регламент (ЕО) № 104/2000, преди началото на риболовната година се определя продажна цена на Съюза, която трябва да е равна най-малко на 70 % и да не надхвърля 90 % от ориентировъчната цена.
  (2)
  В Регламент (ЕО) № 1242/2012 (2) се определят ориентировъчните цени за риболовната 2013 година за всички съответни продукти.
  (3)
  Пазарните цени варират значително в зависимост от видовете и от начините на търговско предлагане на продуктите, особено в случая на калмара и мерлузата.
  (4)
  Поради това следва да се определят коефициенти на преобразуване за различните видове и начините на търговско предлагане на замразени продукти, разтоварени на суша в Съюза, за да се определи ценовото равнище, при което се задейства интервенционната мярка, предвидена в член 25, параграф 2 от Регламент (ЕО) № 104/2000.
  (5)
  С цел да не се възпрепятства функционирането на интервенционната система през 2013 г. настоящият регламент следва да се прилага със задна дата, считано от 1 януари 2013 г.
  (6)
  Мерките, предвидени в настоящия регламент, са в съответствие със становището на комитета, създаден съгласно Регламент (ЕО) № 104/2000,
  ПРИЕ НАСТОЯЩИЯ РЕГЛАМЕНТ:
  Член 1
  В съответствие с член 25, параграф 1 от Регламент (ЕО) № 104/2000 продажните цени на Съюза, приложими през риболовната 2013 година за продуктите, изброени в приложение II към гореспоменатия регламент, както и съответните начини на търговско предлагане и коефициенти на преобразуване са определени в приложението към настоящия регламент.
  Член 2
  Настоящият регламент влиза в сила в деня след публикуването му в Официален вестник на Европейския съюз.
  Той се прилага от 1 януари 2013 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 15 март 2013 година.